Allah Ya yi wa Adamu Ciroma rasuwa
Marigayi Malam Adamu Ciroma
Allah Ya yi wa tsohon Ministan Kudi kuma jigo wajen kafa Jam’iyyar PDP Malam Adamu Ciroma rasuwa. Marigayi Malam Adamu Ciroma ya rasu ne a Asibitin Turkish Hospital da ke Abuja yana da shekara 84 kamar yadda wata majiya ta bayyana wa Aminiya a jiya Alhamis da rana da yamma.
Malam Adamu Ciroma wanda aka haife shi a garin Potiskum da ke Jihar Yobe a ranar 20 ga Nuwamba, 1934 ya rike mukamai da dama da suka hada da Manajan Daraktan Kamfanin Buga Jaridun New Nigerian Newspapres Limited mai buga jaridun New Nigerian da Gaskiya Ta Fi Kwabo da ke Kaduna kuma ya taba zama Gwamnan Babban Bankin Najeriya da kuma Ministan Ayyukan Gona a Jamhuriyya ta Biyu. Ya sake zama minista a zamanin gwamnatin marigayi Janar Sani Abacha, kafin shi da wadansu mutum 17 su kafa kungiyar G18 wadda ta koma G34, wadda kuma daga baya ta rikide zuwa Jam’iyyar PDP a 1999.
Bayan kafa gwamnatin PDP a 1999 ne Shugaba Olusegun Obasanjo ya sake nada shi a matsayin Ministan Kudi, mukamin da ya rike daga 1999 zuwa shekarar 2003.
Malam Adamu Ciroma ne ya jagoraci kwamitin din kamfe din sake zaben tsohon Shugaban kasa Olusegun Obasanjo a shelarar 2003.